# Josep Maria Vives i Sureda

Josep Maria Vives i Sureda (Fonteta, 15 de juny de 1924 - Girona, 28 de novembre de 2007). Casat amb Núria Parés i Borrell, fou un fuster i ebenista de professió, atleta d'afició i també carrossaire, escultor, dibuixant, cineasta, documentalista i fotògraf. Es va traslladar a Palafrugell l'any 1934; des de l'any 1945 va treballar com a fuster i ebenista, fins a la seva jubilació. Al llarg de la seva vida va compaginar la seva feina amb diverses activitats esportives, la fotografia i el cinema amateur. Va destacar en la seva faceta esportiva ja des de ben jove al guanyar els campionats provincials de 1942, celebrats a Figueres, en les modalitats de llançament de javelina i disc. No va deixar mai l'activitat esportiva, on va acumular reconeixements i medalles fins al 2007. Va començar el seu periple cinematogràfic a partir d'un documental sobre la Costa Brava el 1964 i li van ser premiades les seves pel·lícules Cuidado con el reloj (1967) i El hacha (1969); destaquen també Cleptómano, El camarada o Aventura de tardor. Involucrat amb el moviment carrossaire des de les primeres edicions de les Festes de Primavera de Palafrugell, va guanyar diverses vegades el premi d'honor. L'any 1954 es va casar amb Núria Parés amb qui va tenir una filla. Va morir el 28 de novembre de 2007.
La documentació de Josep Maria Vives va ser conservada per ell mateix i per la seva família fins al seu ingrés a l'Arxiu Municipal de Palafrugell. Destaquen les nombroses fotografies sobre Palafrugell i sobre les seves aficions (fotografia, cinema, carrosses, atletisme); les seves pel·lícules sobre Palafrugell i sobre les carrosses i els seus curtmetratges; i els guions de les pel·lícules de ficció i la informació sobre els concursos de cinema amateur de Palafrugell i altres poblacions.

## Referències

* 1 2 3 «Fons Josep M. Vives i Sureda». Arxiu Municipal de Palafrugell. Arxivat de l'original el 22 de desembre 2015. [Consulta: 15 desembre 2015].
* ↑ «Josep Vives, un artista i mestre carrossaire de gran nivell a qui l'excessiva senzillesa el fa passar massa sovint desapercebut». Campanar, 01-05-2004, pàg. 24-25.
* ↑ «Josep Vives i Sureda». El Punt, 11-05-1986, p. 28.

## Bibliografia

* BRUGUERA, Enric. VIVES, Núria. “Josep Vives, l'home i l'artista”, dins Revista del Baix Empordà, núm. 20, març-maig 2008. pp.110-113.
* GRAU, Dolors. Els artesans de la imatge. Fotografia i cinema amateur a Palafrugell (1860-1985). Quaderns de Palafrugell, núm. 5. Ajuntament de Palafrugell. 1997.
* GUASCH, Jaume. “Josep M. Vives Sureda”, dins Revista de Palafrugell, núm. 136, febrer 2005. pàg. 28.
* HEREU, Carmina. “Josep Maria Vives i Sureda. Atleta, artista polifacètic i bon jan”, dins Crònica d'un any. Palafrugell. 2004.
* MARTÍ, Paulí. “Josep M. Vives, prolífic artista i atleta, Premi Peix Fregit 2004”, dins Revista de Palafrugell, núm. 136, febrer 2005. pp. 10-11.
* MARTÍ, Paulí. “Josep Vives a la VII Biennal de Fotografia Xavier Miserachs”, dins Revista de Palafrugell, núm. 227, setembre 2012. pàg. 14.
* MASSAGUER, Santi. “Josep Vives, degà de carrossaires”, dins Punt Diari, Suplement Catàleg de carrosses. 20 anys de Carroussel Palafrugell-Costa Brava, 30 de maig de 1982.
* PUIG, Evarist. “Els inicis del ciclisme a Palafrugell”, dins Revista del Baix Empordà, núm. 20, març-maig 2008. pp.63-68.
* “Josep M. Vives Sureda, premi Peix Fregit 2004”, dins Can Bech, núm. 15, febrer- març 2005.
* Josep M. Vives i Suredat. Col·lecció Fotografia Local. Núm. 3. setembre 2012. VII Biennal de Fotografia Xavier Miserachs. Arxiu Municipal de Palafrugell

## Enllaços externs

* Fons Josep M. Vives i Sureda Arxivat 2015-12-22 a Wayback Machine., a l'Arxiu Municipal de Palafrugell